Nasa spoor vermiste Indiese maan-satelliet opGrafiese voorstelling van ‘n sateliet (Foto: Sansa) Agt jaar nadat die Indiese tuig, Chandrayaan-1, in ’n wentelbaan oor die maan se pole verdwyn het, het Nasa die tuig weer opgespoor. Chandrayaan-1 was agt jaar lank “vermis”. Hoewel die tuig destyds reeds sowat 95 persent van die werk verrig het waarvoor dit gelanseer is, was dit vir die florerende Indiese ruimtebedryf ’n swaar morele slag toe kontak daarmee verloor is. Indië het die afgelope naweek gesê hulle is baie dankbaar dat die tuig opgespoor is waar dit steeds laag om die maan wentel. Vier ander tuie, twee van China en twee van die VSA, wentel ook tans om die maan en die bane moet goed dopgehou word om ruimtebotsings te voorkom. Boonop beplan verskeie lande om binnekort nog tuie na die maan te stuur. Die opsporingstegniek van die VSA, wat drie radarantennas op aarde insluit, kan in die toekoms groot voordele inhou vir die opspoor van verlore tuie en ruimterommel. Bron: Christian Science Monitor